পানাগড় কাণ্ডে ‘ইচ্ছাকৃত খুন’-এর অভিযোগ সুতন্দ্রার মায়ের

ওয়েব ডেস্ক: পানাগড় কাণ্ডের (Panagarh Incident) উপযুক্ত তদন্ত চেয়ে এবার উচ্চ আদালতের দ্বারস্থ হল ইভেন্ট ম্যানেজমেন্ট সংস্থার কর্ণধার এবং নৃত্যশিল্পী সুতন্দ্রা চট্টোপাধ্যায়ের (Sutandra Chatterjee Death) পরিবার। বুধবার কলকাতা হাইকোর্টের (Calcutta High Court) দৃষ্টি আকর্ষণ করে মৃতার মা এই ঘটনায় ইচ্ছাকৃতভাবে খুনের অভিযোগ তুলেছেন।

পরিবারের অভিযোগ, ইভ-টিজিংয়ের শিকার হয়েছেন সুতন্দ্রা। পাশাপাশি মৃতার মা এও অভিযোগ সামনে এনেছেন যে, তাঁর মেয়েকে নেশাগ্রস্ত অবস্থায় গাড়ি চালিয়ে মারা হয়েছে। এইসব অভিযোগ সামনে এনে তিনি বিচারপতি তীর্থঙ্কর ঘোষের দৃষ্টি আকর্ষণ করেছেন। পাশাপাশি এই ঘটনার মামলা দায়েরের অনুমতি চেয়েছেন মহামান্য আদালতের কাছে।

আরও পড়ুন: সাতসকালে স্বরূপনগরে শুটআউট, মৃত ১

প্রসঙ্গত, গত রবিবার রাতে গয়ায় নাচের অনুষ্ঠানে যাচ্ছিলেন সুতন্দ্রা চ্যাটার্জি। সেই সময় সড়ক দুর্ঘটনায় মর্মান্তিক মৃত্যু হয় তাঁর। দেহ ময়নাতদন্তের পর রাত পৌনে দশটা নাগাদ চন্দননগরের নাড়ুয়ায় বাড়িতে নিয়ে আসা হয় তাঁর দেহ। রাতেই চন্দননগরের বড়াইচন্ডীতলা শ্মশান ঘাটে সুতন্দ্রার শেষকৃত্য সম্পন্ন হয়।

জানা গেছে রাতে তিন সঙ্গীকে নিয়ে গয়া যাচ্ছিলেন সুতন্দ্রারা। অভিযোগ, দুর্গাপুরের বুদবুদের একটি পেট্রোল পাম্পে তেল ভরার পর তাদের গাড়িকে ধাওয়া করে একটি সাদা গাড়ি। গাড়িতে কয়েকজন মদ্যপ অবস্থায় ছিল। সুতন্দ্রাকে নিয়ে কটূক্তি করতে থাকে তারা। তার গাড়ির পিছু নেয় ওই গাড়িটি। দুর্ঘটনার কবলে পড়ে ঘটনাস্থলেই মারা যান সুতন্দ্রা চ্যাটার্জি।